हादरनाङै COVID – 19 थाखाय लकडाउन सोलिबाय थानाय समाव नोगोरारिफोरा जानाय आदार आंखालजों लोगोसे बायदि बायदि जेंनायाव गोग्लैनाय बुब्लियावनो क’क्राझार जिल्लानि सिङाव थानाय हेखायफारा गामियाव सरकारि रेसन माइरं जाख्ल’नायनि अजद दिखांदों ओनसोलनि राइजो राजाफोरा। सरकारनिफ्राइ गनायथिनाय बादियै सासे सुबुङा 5 कि. जि माइरं मोननांगौनि जायगायाव 4 कि. जि ल’ राननानै होदों जायगानि दिलार मुस्रि आमजाद आलि सेइकआ होननानै जायगानि सुबुंफोरा अजद दिखांदों। सरकारि गनायथि मोननाय माइरंखौ आबुङै मोननांगौनि थाखाय दिलारनि खाथियाव Beneficiary फोरा बाथ्रा राज्लायनो थांनाय समाव दिलार आरो बिनि फिसिनानै दोननाय माखासे सुबुंफोरा हामला खालामनायाव 1 नं हेखायफारा गामिनि सा 6 सुबुंफोरा गाज्रियै जख’म जायो। आमजाद आलि सेइकनि बेबादि अगेन आखुखौ जायगानि सुबुंफोरा गोख्रों रावजों सोंखारियो आरो बिथांनि दिलारसिप बिबानखौ बोख्लायनांगौनि दाबि दैखांयो।